ตลาดหุ้นปรับขึ้นมารอการประกายผลการดำเนินงานแล้ว
สวัสดีครับทุกท่าน SET index โดยภาพรวมในช่วง 1 สัปดาห์ที่ผ่านมายังคงปรับตัวขึ้นต่อเนื่อง
27 ม.ค. 2555

สวัสดีครับทุกท่าน SET index โดยภาพรวมในช่วง 1 สัปดาห์ที่ผ่านมายังคงปรับตัวขึ้นต่อเนื่อง
โดย..สุกิจ อุดมศิริกุล 
ซึ่งเป็นไปตามตลาดหุ้นทั่วโลก ปัจจัยหนุนหลักมาจากตัวเลขเศรษฐกิจที่แข็งแกร่งของสหรัฐ และการคาดหวังต่อมาตรการกระตุ้นเศรษฐกิจของจีน โดยมีปัจจัยเหนี่ยวรั้งตลาด คือการเจรจาปรับโครงสร้างหนี้ของกรีซกับเจ้าหนี้ซึ่งใช้เวลามากกว่าที่คาดการณ์ 
ด้านผู้ซื้อสุทธิในตลาดหุ้นไทยในช่วง 1 สัปดาห์ที่ผ่านมา คือกองทุนในประเทศ รองลงมา คือ นักลงทุนต่างชาติ ในขณะที่นักลงทุนทั่วไปเป็นผู้ขายสุทธิ กลุ่มอุตสาหกรรมที่ปรับตัวขึ้นมากที่สุด คือชิ้นส่วนยานยนต์ เกษตร และธนาคาร ส่วนกลุ่มที่ปรับตัวแย่ที่สุด ได้แก่ การแพทย์ อาหาร และท่องเที่ยว 
สำหรับประเด็นที่ผมจะนำเสนอในสัปดาห์นี้ เป็นเรื่องเกี่ยวกับการประกาศผลการดำเนินงานของบริษัทจดทะเบียนสำหรับปี 2554 และผลกระทบต่อทิศทางของ SET Index ทั้งนี้การประกาศผลการดำเนินงานนั้น ถือว่าเป็นปัจจัยที่มีผลกระทบโดยตรงต่อมูลค่าหุ้น โดยผลการดำเนินงานที่กำลังจะประกาศออกมาจะถือเป็นข้อมูลพื้นฐานสำหรับการปรับปรุงประมาณการกำไรสุทธิของปี 2555 ซึ่งจะนำไปสู่การประเมินมูลค่าหุ้นของปี 2555 ด้วยเช่นกัน (ในเบื้องต้น SCBS คาดการณ์กำไรสุทธิในปี 2555 ว่าจะขยายตัวได้ 19% โดยตั้งเป้าหมายของ SET index ของปี 2555 ไว้ที่ระดับ 1,300 จุด) 
หากพิจารณาการเคลื่อนไหวของ SET Index เปรียบเทียบกับการคาดการณ์กำไรสุทธิต่อหุ้นของนักวิเคราะห์รายเดือน ที่รวบรวมโดยบลูมเบิร์กตั้งแต่เดือน ม.ค. 2554 ของทั้งปี 2554-2555 (ดูรูป) จะเห็นได้ชัดเจนว่า SET index ปรับตัวขึ้นสวนทางกับการคาดการณ์กำไรสุทธิของปี 2554-2555 ที่ถูกปรับลดลงอย่างชัดเจนตั้งแต่เดือน ก.ย. 2554 ซึ่งคาดว่าเป็นผลจากความกังวลเกี่ยวกับวิกฤตหนี้ยุโรปและอุทกภัย สถานการณ์ดังกล่าวเป็นภาพสะท้อนว่านักลงทุนในตลาดหุ้นอาจเริ่มมองว่า การปรับลดประมาณการกำไรสุทธิน่าจะสิ้นสุดแล้ว รวมถึงมีโอกาสที่ผลการดำเนินงานในปี 2555 จะเริ่มปรับตัวขึ้น ซึ่งทำให้ราคาหุ้นมีการปรับตัวขึ้น ประเด็นสำคัญ คือ SET index จะปรับตัวขึ้นต่อเนื่องได้หรือไม่ หากพิจารณาจากปัจจัยเกี่ยวกับผลการดำเนินงานเป็นหลัก 
สำหรับการคาดการณ์ดังกล่าวของนักลงทุน ถูกหรือผิดนั้นจะทราบเมื่อการประกาศผลการดำเนินงานปี 2554 เสร็จสิ้นในช่วงเดือน ก.พ. 2555 ทั้งนี้คาดว่า มี 3 แนวทางที่จะเกิดขึ้นหลังการประกาศผลการดำเนินงาน คือ 
1.กำไรสุทธิโดยรวมออกมาตามคาดการณ์ : SET index มีโอกาสที่จะอ่อนตัวมาเคลื่อนไหวบริเวณ 1,050 จุด จากแรงขายทำกำไรระยะสั้น 
2.กำไรสุทธิโดยรวมออกมาดีกว่าคาดการณ์ : SET Index มีโอกาสปรับตัวเพิ่มขึ้นไปถึง 1,080-1,100 จุด 
3.กำไรสุทธิโดยรวมออกมาแย่กว่าที่คาดการณ์ : SET Index มีโอกาสปรับตัวลดลงบริเวณ 1,030 จุด 
สำหรับแนวโน้มกำไรสุทธิของบริษัทจดทะเบียนสำหรับปี 2554-2555 นั้น พบว่าความเห็นของนักวิเคราะห์ส่วนใหญ่ที่รวบรวมโดย บลูมเบิร์ก ได้คาดการณ์กำไรสุทธิต่อหุ้นของปี 2554 และ 2555 ไว้ที่ระดับ 83 และ 95 บาทต่อหุ้น เพิ่มขึ้น 14.8% และ 14.4% ตามลำดับ ทั้งนี้นักวิเคราะห์ส่วนใหญ่คาดว่ากำไรสุทธิต่อหุ้นในไตรมาส 4/2554 จะปรับตัวลดลง 25% จากไตรมาสก่อนหน้า อย่างไรก็ตาม การคาดการณ์ดังกล่าวมีโอกาสที่จะเปลี่ยนแปลงได้หลังจากการประกาศผลการดำเนินงานงวดปี 2554 เสร็จสิ้น 
การประกาศผลการดำเนินงานนั้น ได้เริ่มต้นไปแล้วตั้งแต่สัปดาห์ที่แล้ว โดยกลุ่มธนาคารพาณิชย์เป็นกลุ่มแรกที่ประกาศผลการดำเนินงาน ซึ่งพบว่าผลการดำเนินงานออกมาดีกว่าที่นักวิเคราะห์คาดการณ์ โดยเฉพาะธนาคารขนาดกลางขนาดเล็ก ประเด็นนี้ผมอยากจะเตือนนักลงทุนว่า เหตุผลที่ธนาคารมีกำไรที่ดีเกินคาดส่วนหนึ่งเป็นผลจากการตั้งสำรองที่น้อยซึ่งทำให้มีความเสี่ยงที่จะต้องมีการตั้งสำรองมากขึ้นในอนาคต โดยเฉพาะในช่วงไตรมาสแรกปี 2555 เนื่องจากจะเริ่มเห็นความชัดเจนของหนี้ที่ได้รับผลกระทบจากน้ำท่วม ในขณะที่ธนาคารขนาดใหญ่เริ่มมีการตั้งสำรองเพื่อป้องกันหนี้เสียมากขึ้น ทำให้กำไรสุทธิออกมาแย่กว่าคาด ดังนั้น ผมจึงอยากแนะนำให้ลงทุนในหุ้นธนาคารขนาดใหญ่เป็นหลักไปก่อน เช่น BBL ในส่วนของหุ้นในกลุ่มอุตสาหกรรมจะเริ่มทยอยประกาศมากขึ้นตั้งแต่ปลายเดือนนี้เป็นต้นไป โดยหุ้นพลังงานและปิโตรเคมีเป็นหุ้นที่ถูกจับตามากที่สุด เนื่องจากถูกคาดการณ์ไว้ในด้านลบเกี่ยวกับผลการดำเนินงานไตรมาส 4/2554 แต่มีแนวโน้มที่ดีขึ้นในไตรมาสแรก ปี2555 
กลยุทธ์การลงทุนสำหรับสัปดาห์นี้ แนะนำให้ทยอยขายทำกำไร หุ้นกลุ่มธนาคาร แนะนำถือต่อสำหรับหุ้นกลุ่มพลังงานและปิโตรเคมี สำหรับหุ้นกลุ่มรอง แนะนำซื้อกลุ่มอาหารและบันเทิง เนื่องจากเป็นหุ้นที่มีเงินปันผลสูงครับ 
ทั้งหมดเป็นความเห็นส่วนตัวของผมเองนะครับ